Klubbhuset (The pavilion)
Lord's Cricket Ground. Hovedtribune (Grandstand).
Mediesenteret.
**Lord's Cricket Ground** (ofte kjent som **Lord's**) er et cricketstadion i St John's Wood i nordlige sentrale London. Det er oppkalt etter grunnleggeren, Thomas Lord, eies av Marylebone Cricket Club (MCC) og huser Middlesex County Cricket Club, England and Wales Cricket Board (ECB) og European Cricket Council (ECC). Lord's blir ofte referert til som Cricketsportens vugge og internasjonale hovedarena. Verdens eldste sportsmuseum er også en del av stadionet. Lord's ble grunnlagt i 1787 og flyttet i 1814 til sin nåværende lokasjon. Dagens stadion har plass til 31 100 tilskuere. Det er planer om å øke kapasiteten. Publikumsrekorden er 132.000, satt under the ashes i 1948.

Historie
--------

Allerede på slutten av 1700-tallet hadde cricket fått en viss utbredelse i det nordlige London. Thomas Lord var leder av cricketklubben White Conduit Club, men klubben var misfornøyd med banen på White Conduit Fields. Den ble ansett som for langt unna fasjonable Oxford Street og West End og standarden var for enkel for mange av de velstående utøverne. Thomas Lord, som var en rik kjøpmann, stilte da selv grunn til rådighet på Dorset Fields (dagens Dorset Square) i 1787. Samtidig som klubben flyttet dit endret den navn til Marylebone Cricket Club (MCC). I 1811 måtte klubben flytte pga økte leiekostnader, den nye banen var like i nærheten, men bruken av den ble kortvarig fordi det lå på den ruten som ble bestemt av parlamentet for Regent's Canal. I 1814 flyttet så klubben banen til dens nåværende plassering. De to tidligere plasseringene har fått navnene "Old ground" og "Middle ground". "Middle Ground" var på eiendommen til familien Eyre, som også hadde tomten til den nye banen. Denne nye banen var opprinnelig en andedam på en høyde i St. John's Wood. Første kamp på banen var MCC mot Hertfordshire 22. juni 1814.

En taverna og et klubbhus (cricket pavilion) ble bygget det første året. Klubbhuset brant ned i 1823 og et nytt ble oppført et par år senere. I 1825 trakk Thomas Lord seg ut av klubben, han eide fortsatt banen og ønsket å selge den til boligbyggere. William Ward, et rikt medlem av klubben kjøpte så banen av Lord for £5.000 for å hindre et slikt salg. Den første universitetskampen mellom Oxford og Cambridge ble avholdt på Lord's i 1827.

På 1860-tallet trakk flere av kampene så mange tilskuere at man så seg nødt til å lage grenser for hvor tilskuerne kunne være, det såkalte boundrysystemet. I 1867 ble den originale tavernaen revet og en større oppført. I 1871 ble de første tribunene anlagt. Det gamle klubbhuset ble revet i 1889 og det påfølgende året ble et nytt klubbhus oppført, det står fortsatt. I 1878 inviterte Marylebone Middlesex County Cricket Club til å flytte inn på Lord's, og banen har siden vært begge klubbenes hjemmebane. Under første verdenskrig ble banen brukt til opplæring av soldater og ingen kamper ble spilt. Under andre verdenskrig ble det spilt kamper på banen, enkelte hadde også mange tilskuere. Etter andre verdenskrig har det vært flere ombygginger av tribunene. Flomlys ble installert for første gang i 2008.

Klubbhuset (the pavilion)
-------------------------

Klubbhuset, kjent som the pavilion (paviljongen) er det tredje som står på stedet. Det er i viktoriansk stil og ble bygget i 1889–90. Bygget ble tegnet av arkitekten Thomas Verity. Bygningen har vært fredet siden september 1982. Paviljongen er bygget i murstein med utsmykkede terrakottavender. Bygningen består av en lang, toetasjes senterdel med overbygde sitteplasser mellom to endetårn som er dekket med pyramidetak som har utsmykkede lykter i smidde og støpejern. Paviljongtaksterrassen, som gir full lengde på baksiden av andre etasje, gir utsikt over hele banen. Paviljongen er primært for medlemmer av MCC, som kan bruke fasilitetene, som inkluderer seter for visning av cricket, Long Room og baren, Bowlers Bar og en medlemsbutikk. På Middlesex-kamper er paviljongen åpen for medlemmer av Middlesex County Cricket Club. Paviljongen inneholder også garderobene som spillerne benytte.

Tribuner
--------

Med klokken fra klubbhuset er det følgende tribuner rundt banen:

Warner Stand, Grandstand, Compton Stand, Edrich Stand, Mound Stand, Tavern Stand og Allen Stand. Grandstand som fikk sin nåværende form i 1996 er den klart største. Utvidelsene av Compton Stand og Edrich Stand ble fullført i 2021, det ga 2.600 flere seter og brakte den totale kapasiteten opp til 31.100 tilskuere.

Andre idretter på Lord's
------------------------

En rekke andre idretter har blitt spilt på Lord's.

Lacrosse ble først spilt hos Lords i 1833. Senere ble det utført flere kamper.

I 1838 ble det lagt til en rekke andre idrettsanlegg til Lord's, disse inkluderte en bowlingbane, et biljardrom med to biljardbord og tennisbaner. Profesjonelle bilardspillere spilte kamper der hver mandag. På slutten av 1840-tallet og tidlig på 1850-tallet holdt Lord's ponniløp etter cricketsesongen var over. Baseball ble først spilt på Lord's i 1874 da MCC arrangerte et turnéparti med 22 baseballspillere fra Boston Red Stockings og Philadelphia Athletics, som var de to ledende amerikanske baseballagene i tiden. Tennis ble i mange år spilt på anlegget. Forslaget om å standardisere reglene for tennis på plen ble utarbeidet på Lord's i 1874 av Robert Allan Fitzgerald.

Lord's var arena for bueskytterkonkurransene under OL i 2012.

MCCs Museum og bibliotek
------------------------

Lord's er hjemmet til MCC Museum, som er det eldste sportsmuseet i verden, og inneholder verdens mest berømte samling av cricketmemorabilia, inkludert The Ashes urnen. Innhentingen av objekter startet i 1864 ved Sir Spencer Ponsonby-Fane, som senere ble klubbens kasserer. Disse elementene ble opprinnelig vist i klubbhuset, med kun tilgang for MCC-medlemmer. Etterhvert ble samlingen så stor at det fikk sitt egent bygg, dette ble bygget rett etter krigen. I 1953 ble museet åpnet for alle etter en offisielt åpning foretatt av hertugen av Edinburgh. Museet har i dag (2021) rundt 50 000 besøkende per år.

Referanser
----------

1. ↑  «Lord's». .  Ekstern lenke i `|forlag=` (hjelp)
2. ↑  «MCC MUSEUM».
3. ↑  Eyres,, Harry (2009). «Grounded on terra firma». *Financial times*.
4. ↑  Powell, William (1989). *The Wisden Guides To Cricket Grounds*. London: Stanley Paul & Co. Ltd. ISBN 009173830X.
5. 1 2 3 4  Green, Benny. *The Lord's Companion*. Pavilion Books. ISBN 1851451323.
6. ↑  Nick Wakefield. «Awards praise shows historic architects practice is still on top of its game».
7. ↑  historicengland.org.uk. «THE PAVILION AT LORD'S CRICKET GROUND».
8. ↑  Meredith, Anthony (2012). *Lords Through Time*. ISBN 1445611341.
9. ↑  Bateman, Colin (1993). *If The Cap Fits*. Tony Williams Publications. ISBN 1-869833-21-X.
10. ↑  Tennant, I. (2021). «Bitter feud over expansion of lords stands revealed». *The times*.
11. 1 2 3  Warner, Pelham. *Lord's 1787–1945*. ISBN 9780856177705.
12. ↑  *Barclay's World of Cricket - 2nd Edition*. Collins Publishers. ISBN 0-00-216349-7.
13. 1 2  «HRH THE DUKE OF EDINBURGH OPENS THE MCC MUSEUM». lords.org.

Eksterne lenker
---------------

* Offisielt nettsted Rediger på Wikidata

* (en) Lord's Cricket Ground – kategori av bilder, video eller lyd på Commons Rediger på Wikidata
* Olympic Park på Google Maps
* Olympic And Paralympic Venues in London – accessibility på Inclusive London
* 2012 London Olympic Venue Ticket Prices på CoolInfographics

| * v
* d
* r
Arenaer under Sommer-OL 2012 |
| --- |
| Olympiaparkområdet | 
* Aquatics Centre
* Basketball Arena
* BMX Circuit
* Eton Manor
* Copper Box
* London Velopark
* Olympiastadion
* Riverbank Arena
* Water Polo Arena

 |
| Elveområdet | 
* ExCeL
* Greenwich Park
* North Greenwich Arena
* Royal Artillery Barracks

 |
| Sentralområdet | 
* All England Lawn Tennis and Croquet Club
* Earls Court Exhibition Centre
* Hampton Court Palace
* Horse Guards Parade
* Hyde Park
* Lord’s Cricket Ground
* Regent’s Park
* Wembley Arena
* Wembley Stadium

 |
| Utenfor London | 
* Dorney Lake
* Hadleigh Farm
* Lee Valley White Water Centre
* Weymouth and Portland National Sailing Academy

 |
| Fotballarenaer | 
* City of Coventry Stadium
* Hampden Park
* Millennium Stadium
* Old Trafford
* St James’ Park

 |
| 
* Kategori **Kategori**
* **Commons**

 |

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** VIAF **·** LCCN **·** GeoNames **·** BBC Things
 |